Document ID: 32014R1047

KOMISJONI DELEGEERITUD MÄÄRUS (EL) nr 1047/2014,
29. juuli 2014,
millega täiendatakse Euroopa Parlamendi ja nõukogu määrust (EL) nr 1308/2013 liikmesriikide poolt koolipiima kava jaoks riiklike ja piirkondlike strateegiate koostamise seisukohast
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 27 lõike 1 punkti b,
ning arvestades järgmist:
(1)
Määruse (EL) nr 1308/2013 artikli 26 lõikes 2 on sätestatud, et alates 1. augustist 2015 peab koolipiima kavas osaleda soovivatel liikmesriikidel olema olemas eelnevalt koostatud riikliku või piirkondliku tasandi strateegia kava rakendamiseks.
(2)
Määruse (EL) nr 1308/2013 artikli 26 lõikes 3 on nõutud, et oma strateegiate koostamisel peavad liikmesriigid koostama loetelu piimasektori toodetest, mis on nende kavade raames toetuskõlblikud. Selleks et muuta koolipiima kava tõhusamaks, peaks liikmesriigi strateegia sisaldama ka teisi olulisi elemente, nimelt laste vanuserühma ning piima ja piimatoodete jaotamise sagedust, kava kulude eelarvestust, sealhulgas teavet selle kohta, kas riik teeb makseid, ning kava tõhususe hindamise korda.
(3)
Kui liikmesriik tahab vastavalt määruse (EL) nr 1308/2013 artikli 26 lõikele 2 võtta lisameetmeid, tuleks neid meetmeid kirjeldada ka oma strateegias.
(4)
Tuleks sätestada eeskirjad, milles käsitletakse riiklike ja piirkondlike strateegiate koostamist liikmesriikide poolt koolipiima kava jaoks. Sätestatud eeskirju tuleks kohaldada alates 2015. aastast,
ON VASTU VÕTNUD KÄESOLEVA MÄÄRUSE:
Artikkel 1
Strateegia
1. Koolipiima kava rakendamise strateegia, mille liikmesriigid määruse (EL) nr 1308/2013 artikli 26 lõike 2 kohaselt peavad koostama, esitatakse komisjonile iga aasta 1. juuliks.
2. Strateegia sisaldab vähemalt järgmisi osi:
a)
koolipiima kava haldamise tasand;
b)
loetelu piimasektori toodetest (koos nende toodete CN-koodidega), mis on kava jaoks välja valitud, ja selgitus tarnitavate toodete valikumenetluse kohta;
c)
kava raames jagatavate toodete tarnimise kord, sealhulgas toodete jagamise sagedus ja ajakava ning kava raames toetuse saajad;
d)
kava kulude eelarvestus, sealhulgas teave selle kohta, kas vastavalt määruse (EL) nr 1308/2013 artiklile 217 antakse riiklikku abi, seejuures tuleb märkida riiklike maksete rahastamise vahendid;
e)
kava tõhususe hindamiseks ettenähtud kord.
3. Kui liikmesriigid otsustavad vastavalt määruse (EL) nr 1308/2013 artikli 26 lõikele 2 lisada koolipiima kava juurde lisameetmeid, peavad nad oma strateegias neid meetmeid kirjeldama, sealhulgas tuleb kirjeldada meetmete eesmärke ning eeldatavat kasu ning seda, kuidas neid rahastatakse.
Artikkel 2
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 2015. aastast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. juuli 2014

Labels: 17
5
3
12
18